วรรณตุนหุ้นซีฟโก้มองครึ่งหลังรุ่ง
&nbsp;
20 ส.ค. 2554

โพสต์ทูเดย์ — บลจ.วรรณ ตุนหุ้น SEAFCO จาก 3.89% เป็น 6.27% มั่นใจครึ่งปีหลังรับเหมารุ่ง 
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้รับแบบรายงานจากบริษัทหลักทรัพย์จัดการกองทุน (บลจ.) วรรณ ว่า ได้มาของหุ้นบริษัท ซีฟโก้ (SEAFCO) เมื่อวันที่ 26 ส.ค. 2553 จำนวน 8,364,700 หุ้น หรือ 3.89% ของสิทธิออกเสียงทั้งหมดของกิจการส่งผลให้ถือหุ้นเพิ่มเป็น 13,483,200 หุ้น หรือ 6.27% 
แหล่งข่าวจาก บลจ.วรรณเปิดเผยว่า บริษัทมองว่าหุ้นกลุ่มรับเหมาก่อสร้างในครึ่งปีหลังจะได้รับผลดีจากเศรษฐกิจที่ฟื้นตัว และโครงการต่างๆ ที่ทยอยออกมาต่อเนื่อง ทั้งโครงการไทยเข้มแข็ง และโครงการรถไฟฟ้าสายต่างๆ 
“เรามองว่าหุ้น SEAFCO จะพลิกกลับมาดีด้านผลดำเนินงานในครึ่งปีหลัง” แหล่งข่าวเปิดเผย
นอกจากนี้ หุ้นกลุ่มที่ได้รับประโยชน์จากการฟื้นตัวของเศรษฐกิจและการลงทุนต่างๆ ก็น่าสนใจ เช่น วัสดุก่อสร้าง กลุ่มธนาคารพาณิชย์ โดยเฉพาะธนาคารที่มีแนวโน้มปล่อยสินเชื่อให้โครงการไทยเข้มแข็งได้มาก ส่วนกลุ่มพลังงานมองว่าจะขึ้นได้แรงคงต้องรอเงินต่างชาติเข้ามา และปัญหามาบตาพุดยังถ่วงราคาหุ้นอยู่จนกว่าทุกอย่างจะชัดเจน
สำหรับดัชนีตลาดหุ้นที่ปรับตัวขึ้นแรงจนยืนระดับ 900 จุด มองว่าการปรับตัวขึ้นของดัชนีรอบนี้มาจากหุ้นกลุ่มเรียลเซ็กเตอร์ กำไรบริษัทจดทะเบียนที่เติบโตแข็งแกร่ง ต่างจากในอดีต แม้ระดับดัชนีอาจดูสูงแต่บริษัทรอประเมินตัวเลขกำไรบริษัทจดทะเบียนอีกครั้งว่าจะมีการปรับเป้าดัชนีปีนี้หรือไม่ อีกทั้งหากดอกเบี้ยยังต่ำ ขณะที่อัตราเงินปันผลของบริษัทจดทะเบียนยังสูง ยังจูงใจให้นักลงทุนเข้ามาลงทุน
ด้าน บล.ดีบีเอส วิคเคอร์สแนะนำซื้อหุ้น SEAFCO ให้ราคาพื้นฐานที่ 5.51 บาท เนื่องจากมองว่าครึ่งหลังปี 2553 บริษัทจะฟื้นตัวดีขึ้นมาก และมีโอกาสได้รับงานรถไฟฟ้าเพิ่มเติมในอนาคต เพราะเป็นผู้นำตลาดงานเสาเข็ม และสายสัมพันธ์ที่ดีกับบริษัท ช.การช่าง (CK) ขณะที่ CK ก็ได้งานรถไฟฟ้าสายสีน้ำเงินเพิ่มอีก 1 สัญญานอกจากนี้ SEAFCO ยังมีโอกาสกลับรายการสำรองหนี้สูญจากบริษัทอินสไตล์อีก 30 ล้านบาท ซึ่งหากเกิดขึ้นจะทำให้ราคาปรับเพิ่มขึ้นได้อีก